3 maniere hoe rooibostee jou help | Maroela Media
Rooibostee word al langer as 100 jaar gebruik as 'n ryk bron van antioksidante wat jou teen verkoue en griep beskerm.
Adele du Toit, woordvoerder van die Suid-Afrikaanse Rooibosraad, sê rooibostee is 'n goeie natuurlike manier om verkoue en griep te fnuik.
"Rooibostee is propvol polifone, wat 'n mikrovoedingstof met antioksidantaktiwiteit is. Polifenole vreet vrye radikale wat inflammasie kan veroorsaak. Aspalatin is ook 'n unieke antioksidant wat slegs in rooibostee gevind word. Dit help om jou immuunstelsel 'n hupstoot te gee en beskerm die liggaam teen onder andere kardiovaskulêre siekte en diabetes.
Rooibostee help jou immuunstelsel so:
Een van die belangrikste gesondheidsvoordele van rooibostee is dat dit help om die liggaam gehidreer te hou – dit is in teenstelling met Ceylon-tee, koffie en energiedrankies wat jou liggaam van vloeistowwe ontneem aangesien dit kafeïne bevat.
Wanneer jy siek is, is jy geneig om baie vloeistof te verloor deur middel van sweet of 'n versnelde metabolisme.
Aangesien rooibostee 100% kafeïenvry is, help dit om jou goed gehidreer te hou.
Rooibostee kan help vir 'n seer keel, wat baie keer met verkoue en griep gepaard gaan. Die tee sal help om jou keel vogtig te hou en irritasie te verlig.
Rooibostee het ook 'n kalmerende uitwerking op die liggaam. Dit behoort jou te help om beter te slaap wanneer jy siek is, wat uiters belangrik is in die herstelproses.
Probeer gerus hierdie resep om jou immuunstelsel 'n hupstoot te gee met behulp van rooibostee:
Rooibos-opkikker (Foto: Verskaf)
1 lemoen se sap
1 ℓ rooibostee, met 6 sakkies aangemaak
2 stokkie kaneel
1 duimgrootte stuk vars gemmer, fyngekap
Meng al die bestanddele saam en bedien onmiddellik terwyl die tee nog warm is.
Hoekom kan ek nie meer die verskil tussen normale tee, en Rooibos ryk of eintlik meer smaak nie. Soe 20 jaar gelede as iemand 'n koppie Rooibos maak, het jou neus dadelik gese Rooibos! Jy moet nou aan 'n sakkie ryk om te se dit is Rooibos, en nie normale tee nie!
My geliefkoosde warm drankie. Die beste manier – LOS tee (nie sakkies) wat laaaank op die stoof staan en prut en geuriger raak.